## Pravilnik o obračunavanju i plaćanju naknade za zaštitu voda

### NN 33/1991 (4.7.1991.), Pravilnik o obračunavanju i plaćanju naknade za zaštitu voda

# MINISTARSTVO VODOPRIVREDE

Na temelju članka 142. Zakona o vodama ("Narodne novine",
br. 53/90 i 9/91) ministar vodoprivrede u suglasnosti s ministrom financija
donosi

## PRAVILNIK

### o obračunavanju i plaćanju naknade za zaštitu voda

1. Sadržaj pravilnika

Članak 1.

Ovim se pravilnikom propisuje način pojedinačnog određivanja visine
i plaćanja naknade za zaštitu voda (u daljem tekstu: naknada) koju plaćaju
pravne i fizičke osobe u skladu s odredbama Zakona o vodama i Odluke o
visini naknade za zaštitu voda ("Narodne novine", br.15/91) (u
daljem tekstu: Odluka).

2. Obveznici koji plaćaju naknadu

Članak 2.

Pravne i fizičke osobe koje plaćaju naknadu (u daljem tekstu: obveznici)
jesu:

1. pravne i fizičke osobe koje u svezi s obavljanjem privredne ili druge
djelatnosti nakon sanitarne, tehnološke, procesne ili druge upotrebe ispuštaju
zagađene vode odnosno oborinske zagađene vode s manipulativnih površina
(u nastavku: zagadene vode),

2. pravne i fizičke osobe koje u svezi s obavljanjem privredne ili druge
djelatnosti ispuštaju čiste vode s povišenom temperaturom u more, vodotoke
i druge prijemnike osim putem kanalizacijskog sustava.

3. građani koji ispuštaju zagađene vode iz domaćinstava priključenih
na javni vodoopskrbni sustav, te pravne i fizičke osobe korisnici poslovnih
prostorija u sklopu stambenih objekata koji nakon sanitarne i slične upotrebe
ispuštaju zagadene vode,

4. pravne i fizičke osobe koje iz ribnjaka i bazena ispuštaju zagađene
vode (vode promjenjivih svojstava i druge otpadne tvari).

3. Obračun i naplata naknade

Članak 3.

Visina naknade koju plaćaju obveznici iz članka 2. ovog pravilnika određuje
se prema izrazu iz točke II. Odluke :

1. za obveznike iz točke 1, 3. i 4. članka 2. prema izrazu:

N=N0xVxk1xk2xk3xk4

2. za obveznike iz točke 2. članka 2. prema izrazu:

N=AxVxdT

Članak 4.

Količina ispuštene zagađene vode "V" u m3 godišnje utvrđuje
se:

1. za obveznike iz točke 1. članka 2. ovog pravilnika koji putem vlastitih
mjernih uređaja evidentiraju količinu ispuštene zagađene vode u skladu
s Uputstvom za vođenje evidencije o učestalosti ispuštanja vode, opasnih
i štetnih tvari, količini i sastavu tih tvari i načinu dostavljanja podataka
o tome javnim vodoprivrednim poduzećima ("Narodne novine", br.
9/90) - (u daljem tekstu: Uputstvo) - prema ukupnoj količini tako evidentirane
vode na mjestu ispuštanja.

Ako obveznici iz stavka 1. ove točke nemaju uređaja za evidentiranje
količina ispuštene zagađene vode ili ne vode evidenciju u skladu s Uputstvom,
količina ispuštene zagađene vode utvrđuje se na osnovi podataka koje je
dužan dati obveznik i drugih odgovarajućih podataka (količina vode isporučena
iz javnog vodoopskrbnog sustava, količina vode iz vlastitih crpilišta,
normativi utroška vode u tehnološkom procesu),

2. za obveznike iz točke 2. članka 2. ovog pravilnika količinu ispuštene
vode "V" čini razlika između količine zahvaćene vode za hlađenje
u tehnološkom procesu i gubitka vode u procesu hlađenja, koja se utvrđuje
na osnovi podataka iz mjernih uređaja obveznika, a ako obveznik nema takvih
uređaja odnosno ne evidentira takve količine vode, količina ispuštene vode
utvrđuje se na osnovi drugih odgovarajućih podataka (kapacitet crpki, tehničke
karakteristike rashladnog sustava, obujam bazena i sl.),

3. za obveznike iz točke 3. članka 2. ovog pravilnika količina ispuštene
zagađene vode utvrđuje se prema evidenciji o isporučenoj količini vode
putem javnog vodoopskrbnog sustava, ako nema mjernih podataka o količini
isporučene vode kao osnov za obračun naknade uzima se količina od 40 m3
vode po članu domaćinstva godišnje (stavak 5. točka VIII. Odluke),

4. za obveznike iz točke 4. članka 2. ovog pravilnika kao količina ispuštene
zagađene vode se uzima:

- u ribnjacima - količina vode koja odgovara količini od 15% od ukupne
korisne zapremine ribnjaka,

- u bazenima - količina vode koja odgovara količini od 5% od korisne
zepremine bazena za svako pražnjenje bazena.

Članak 5.

Obveznici su dužni voditi evidenciju o količini ispuštene zagadene vode
i podatke o tome redovito dostavljati "Hrvatskoj vodoprivredi".

Obveznici su dužni ovlaštenim radnicima "Hrvatske vodoprivrede"
dati podatke odnosno dopustiti uvid u evidencije o količini i kvaliteti
ispuštene zagađene vode, kao i podatke o izvršenoj kontroli tehničke ispravnosti
mjernih uređaja.

Uređaji za mjerenje količine ispuštene zagađene vode moraju biti redovito
baždareni.

Članak 6.

Vrijednost korekcijskog faktora "k," (povećana zagađenost
i štetnost ispuštene zagađene vode) utvrđuje se za obveznike iz točke 1.
članka 2. ovog pravilnika, a za ostale obveznike iznosi 1.

Vrijednost korekcijskog faktora "k," utvrđuje se prema izrazu
iz točke IV. Odluke na osnovi mjerenja i podataka iz evidencije koje se
vode u skladu s Uputstvom. Ako obveznici nemaju mjernih uređaja ili ne
vode evidencije u skladu s Uputstvom vrijednost korekcijskog faktora "k,"
utvrđuje se na osnovi podataka o tehnološkom procesu, korištenim sirovinama
i drugih odgovarajučih podataka.

Članak 7.

Pokazatelj E(TT/TTD") za karakteristične opasne i štetne tvari
u zagađenoj vodi utvrđuje se kao zbroj razlomaka i u slučaju kada su pojedinačni
odnosi TT/TTD manji od 1.

Pokazatelj "dT" (prosjećno povišenje temperature ispuštene
vode) čini razlika između prosjećne temperature ispuštene vode i temperature
vode u prijemniku izražene u Kelvinima (Ko).

Pokazatelj "dT" se utvrđuje na temelju mjerenja temperature
vode, a ako obveznici ne raspolažu mjerenim podacima ili su ti podaci nepotpuni,
utvrđuje se na osnovi drugih odgovarajućih podataka.

Članak 8.

Pokazatelji "V", "k," i "dT" utvrđuju
se jedanput godišnje, a ako je to za pojedine obveznike određeno općim
aktom "Hrvatske vodoprivrede" i više puta u toku godine.

O utvrđivanju pokazatelja iz stavka 1. ovog članka sastavlja se zapisnik.

Članak 9.

Kategorija prijemnika "k," (toč. VI. Odluke) utvrđuje se u
skladu s Uredbom o kategorizaciji vodotoka ("Narodne novine",
broj 16/81.)

Članak 10.

Korekcijski faktor "k",(pročišćavanje otpadnih voda prije
njihova ispuštanja u prijemnik odnosno kanalizacijski sustav) primjenjuje
se na obveznike iz točke 1. i 3. članka 2. ovog pravilnika, ćije se vode
pročišćavaju putem komunalnih uređaja za pročišćavanje zagađenih voda.

Stupanj izgrađenosti uređaja za pročišćavanje zagađenih voda, stupanj
i opseg pročišćavanja i druge uvjete za primjenu korekcijskog faktora "k,"
i koeficijent umanjenja naknade prema toč. VII. Odluke utvrđuje "Hrvatska
vodoprivreda".

Članak 11.

Iznos naknade koju plaćaju pojedini obveznici iz članka 2. ovog pravilnika
određuje se rješenjem koje donosi "Hrvatska vodoprivreda". Rješenje
se donosi u pravilu za razdoblje od jedne godine ukoliko Upravni odbor
"Hrvatske vodoprivrede" ne odredi da se rješenje donosi za kraće
razdoblje.

Kada se za više obveznika iz točke 3. članka 2. ovog pravilnika potrošnja
vode mjeri na skupnom mjernom uređaju (veće stambene zgrade i sl.) izdaje
se jedno rješenje za sve takve obveznike.

Protiv rješenja iz stavka 1. i 2. ovog članka obveznici imaju pravo
uložiti prigovor u roku od 15 dana od njegova primitka. Prigovor se podnosi
Upravnom odboru "Hrvatske vodoprivrede".

Članak 12.

U toku obračunskog razdoblja do utvrđivanja stvarnih količina ispuštene
vode. stupnja zagađenosti i štetnosti zagađene vode i povišenja temperature
vode obveznici u pravilu plaćaju mjesečnu akontaciju naknade, koja se određuje
razmjerno količini i kvaliteti ispuštene vode u prethodnom obračunskom
razdoblju.

Akontacija iz stavka 1. ovog članka plaća se do 15-tog u mjesecu za
protekli mjesec.

Iznimno od stavka 1. ovoga članka ako je ukupni godišnji iznos naknade
manji od 6.000 dinara naknada se plaća u jednokratnom iznosu, ćije plaćanje
dospijeva do 15. srpnja tekuće godine, a ako je godišnji iznos naknade
veći od 6.000 dinara a manji od 60.000 dinara akontacija se plaća u četiri
tromjesećna obroka ćije plaćanje dospijeva posljednjeg dana svakog tromjesečja.

Iznosi iz stavka 3. ovoga članka revaloriziraju se godišnje u skladu
s promjenom tečaja dinara u odnosu na DEM.

Članak 13.

Naplata naknade od obveznika iz točke 3. članka 2. ovog pravilnika obavlja
se putem komunalnog poduzeća ili druge. pravne osobe koja isporučuje vodu
iz javnog vodoopskrbnog sustava (u daljem tekstu: komunalno poduzeće).

Komunalno poduzeće obavlja naplatu u rokovima u kojima naplaćuje naknadu
za usluge od svojih korisnika koji su i obveznici plaćanja naknade za zaštitu
voda.

Ugovorom koji zaključuju "Hrvatska vodoprivreda" i komunalno
poduzeće uređuju se odnosi, prava i obveze u svezi s naplatom naknade kaju
obavlja komunalno poduzeće.

Članak 14.

Obveznici koji su na ime akontacije platili iznos naknade manji od iznosa
prema konačnom rješenju o visini naknade za proteklo obračunsko razdoblje
dužni su platili razliku u roku od 15 dana od primitka toga rješenja.

Obveznici koji su na ime akontacije platili iznos naknade veći od iznosa
prema rješenju iz stavka 1. ovoga članka, imaju pravo na povrat više plaćenog
iznosa. "Hrvatska vodoprivreda" dužna je izvršiti povrat u roku
od 15 dana od dana primitka zahtjeva. Ukoliko obveznik ne podnese zahtjev
za povrat više plaćeni iznos se vodi kao uplata za sljedeće obračunsko
razdoblje.

Članak 15.

Rješenje o utvrđivanju visine naknade za obveznike iz točke 3. članka
2. ovog pravilnika na slivnom području grada Zagreba donosi Fond za vodoprivredu
grada Zagreba koji provodi postupak i radnje potrebne za donošenje rješenja
i naplatu naknade odgovarajućom primjenom odredaba ovog pravilnika o radnjama
i ovlašćenjima "Hrvatske vodoprivrede".

Članak 16.

Naknada se uplaćuje na posebni račun "Hrvatske vodoprivrede"
- naknada za zaštitu voda broj: 30100-842000-2234.

"Hrvatska vodoprivreda" vodi analitičku evidenciju o uplaćenim
sredstvima naknade po općinama i slivnim područjima.

Iznimno od stavka 1. ovog članka obveznici iz točke 3. članka 2. ovog
pravilnika na slivnom području. grada Zagreba plaćaju naknadu Fondu za
vodoprivredu grada Zagreba.

4. Završne odredbe

Članak 17.

Naknada koju plaćaju obveznici iz članka 2. ovog pravilnika, osim naknade
koju plaćaju građani za zagađene vode iz domaćinstava, smatra se nematerijalnim
troškom koji ne zavisi o rezultatu poslovanja.

Članak 18.

U postupku utvrđivanja visine, redovne i prisilne naplate naknade primjenjuju
se odredbe Zakona o upravnom postupku i drugih propisa koji se primjenjuju
u upravnim stvarima.

Članak 19.

Na nepravodobno uplaćeni iznos naknade obračunavaju se zatezne kamate
prema stopi određenoj u svezi s člankom 277. Zakona o obveznim odnosima.

Članak 20.

U pogledu zastare prava na obračun i naplatu naknade primjenjuju se
odredbe Zakona o obveznim odnosima.

Članak 21.

Ovaj pravilnik stupa na snagu danom objave u "Narodnim novinama".

Klasa: 325-01/91-01/38

Urbroj : 527-02-91/1

Zagreb, 24. lipnja 1991

Ministar vodoprivrede

**Branko Bergman, dipl. ing. grad., v. r.**

Pravilnik, NN 33/1991-908
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)